|  |
| --- |
| ***Директни плащания*** |

1. **Кандидатите по схемата за млади земеделски стопани, които подават за първи път заявление по схемата или при които е настъпила промяна на обстоятелствата, следва да предоставят до 1 декември 2021 г. документи за придобити професионални умения и познания.** Могат да се предоставят един или повече от следните документи: за завършено средно образование в областта на селското стопанство или ветеринарната медицина, за завършено средно икономическо образование със земеделска насоченост, за завършено висше образование в областта на селското стопанство или ветеринарната медицина, за завършено висше икономическо образование със земеделска насоченост, удостоверение за завършен курс от минимум 150 часа или свидетелство за получена степен на професионална квалификация в областта на селското стопанство.
2. **От 1 до 31 декември 2021 г. е срокът, в който кандидатите по схемите за обвързана подкрепа за плодове и зеленчуци подават документи за реализация на произведената от тях продукция за Кампания 2021, с изключение на Схемата за обвързано подпомагане за картофи, лук и чесън, за която срокът е от 4 до 31 януари 2022 г.**. Документите за реализация по всички схеми за обвързана подкрепа за плодове и зеленчуци следва да са издадени в периода от 1 януари до 31 декември 2021 г., с изключение единствено на Схемата за обвързано подпомагане за картофи, лук и чесън, за която, за кампания 2021, документите за реализация следва да са издадени в периода от 1 февруари 2021 г. до 31 януари 2022 г. Подаването на декларацията и електронен опис на документите за реализация по всички схеми се извършва в отделите „Прилагане на схеми и мерки за подпомагане“ в областните дирекции на Държавен фонд „Земеделие”-РА. Във връзка с усложнената епидемична обстановка Държавен фонд „Земеделие“-РА предоставя възможност на кандидатите да изпратят попълнения електронен опис на документите за реализираната продукция на електронния адрес на съответната областна дирекция. Утвърдените образци на електронния опис на документите, доказващи реализацията на произведената продукция, контактите на областните дирекции, както и технически указания относно попълването им са достъпни на електронната страница на Държавен фонд „Земеделие“-РА.

|  |  |
| --- | --- |
| ***Визия за ОСП след 2020 г.*** |  |

**3. Министрите на земеделието от ЕС приеха заключенията на Съвета относно новата стратегия на ЕС за горите за 2030 г. по време на заседанието, проведено на 15 ноември 2021 г. в гр. Брюксел.** Тази стратегия е един от водещите елементи на Европейския зелен пакт, основава се на стратегията на ЕС за биологичното разнообразие и ще представлява ключова част от усилията за намаляване на емисиите на парникови газове с най-малко 55 % до 2030 г. В заключенията си Съветът призна съществената роля на горите в прехода на ЕС към зелена, неутрална по отношение на климата и конкурентоспособна кръгова биоикономика, но също така подчерта и необходимостта от постигане на баланс между екологичните, социалните и икономическите аспекти на устойчивото управление на горите и значението на зачитането на националната компетентност в областта на горското стопанство и управлението на горите. Беше подчертано и колко е важно включването на международно измерение, насочено към ограничаване на обезлесяването в световен мащаб. Председателството информира министрите за Европейската седмица на пчелите и опрашването през 2021 г., която се проведе в периода 27–30 септември. В рамките на мероприятието са разгледани начини за активизиране на действията на ЕС, с цел обръщане на тенденцията за намаляване на опрашителите до 2030 г. По време на заседанието министрите получиха информация от Комисията за неотдавнашната конференция „От фермата до трапезата“, плана за действие при извънредни ситуации за гарантиране на продоволственото снабдяване и продоволствената сигурност и за 12-ата министерска конференция на СТО. Делегациите предоставиха и информация относно вулканичната активност в Ла Палма, въпросите, свързани с популациите на кафяви мечки и на вълци в някои региони, и стратегическите планове по ОСП.

|  |  |
| --- | --- |
| ***Още от ЕС и света*** |  |

**4. Незначителен напредък по отношение на селското стопанство се очаква при преговорите по време на Дванадесетата министерска конференция на СТО (MC12), която ще се проведе от 30 ноември до 3 декември 2021 г. в Женева, Швейцария.** Предвид значителните разлики между позициите на членовете на СТО, Европейската комисия не е оптимистична за постигането на значителен напредък в дискусията за земеделие. Всичко все още е на масата за преговори, включително вътрешната подкрепа, конкуренцията при износ, експортните ограничения, публичните запаси и достъпът до пазара. Най-реалистичният резултат от предстоящата среща изглежда ще е по-малко техническа версия на инициативата за прозрачност на ЕС и неговите партньори и работни програми по няколко други въпроса в бъдеще. Положителен резултат относно предложението хуманитарните покупки по линия на Световната продоволствена програма да бъдат освободени от забрани и ограничения за износ е възможен, но не е сигурен, главно поради възраженията на Индия. Комисарят по околната среда Виргиниюс Синкявичюс, който ще замести колегата си Януш Войчехосвки каза, че преговорната ситуация в селското стопанство е трудна и позициите остават различни по практически всички въпроси. Той добави, че тактическото позициониране на ЕС е добро. ЕС е ангажиран конструктивно, като същевременно ще насочва дискусиите далеч от чувствителните за Съюза теми. За да бъде успешна, предстоящата министерска конференция, ще се нуждае от положителен резултат за селското стопанство, както и от обещание за надежден принос към предизвикателствата пред продоволствената сигурност.

**5. В Глазгоу преговорите на ООН за климатичните промени завършиха с глобално споразумение.** Страните, които участваха в климатичната конференция, се ангажираха твърдо със съкращаване на емисиите на вредни газове до 2030 година. Споразумението има за цел да запази живи надеждите за ограничаване на глобалното затопляне до 1,5 градуса по Целзий и по този начин да бъде запазен реалистичният шанс за спасяване на света от катастрофални климатични промени. Климатичният пакт от Глазгоу беше одобрен от всички 197 делегати. Сделката беше постигната с поправки в последния момент от страна на Китай и Индия, които се опитваха да смекчат езика в общата декларация относно изкопаемите горива. Формулировката бе смекчена и в окончателната версия беше включен призив за "увеличаване на усилията за намаляване на използването на въглища без системи за улавяне на емисиите и постепенно премахване на неефективните субсидии за изкопаеми горива". Конференцията в Глазгоу се проведе в рамките на две седмици и беше удължена с ден. Тя беше 26-ата по рода си, но и първата, която призовава за намаляване на изкопаемите горива. Те захранват голяма част от световната икономика, но се смятат и като основна причина за предизвиканото от човека глобално затопляне.

**6. На 16 ноември 2021 г. Европейската комисия стартира**[**форум за стартъп селищата**](https://eustartupvillageforum.eu/?fbclid=IwAR3i-VXwEi7qe9qvlkfQ_z5jRzPqVz_UFeTi7pcBz8BWB9-Yhi2Co_R3Z8E)**, по време на който следва да се събере информация за предизвикателствата, пред които са изправени новосъздадените предприятия в селските райони и да се представи потенциалът на такива предприятия**. Целта на форума за стартъп селищата е да се предоставят знания за иновативните стартиращи предприятия в селските райони, за видовете иновации, в които участват, за пропуските в услугите, които следва да бъдат запълнени от екосистемите за иновации и за това как да бъдат укрепени тези екосистеми. Очаква се проявата да осигури общо разбиране за концепцията за стартъп селищата, както и за нейната връзка с концепцията за интелигентните селища и да проправи пътя за по-нататъшни мероприятия в тази рамка през следващите години. *„*Насърчаването на иновациите в селските райони следва до голяма степен да допринесе за екологичния и цифровия преход в полза на нашите селски общности, нашите земеделски стопани и обществото като цяло. Форумът за стартъп селищата играе важна роля, като свързва новосъздадени предприятия, действащи лица в селските райони и публични органи, за да обменят знания и опит“, заяви по повод на форума Януш Войчеховски, комисар по въпросите на земеделието.